**Női Missziói Szolgálat - Beszámoló a 2022. esztendőben végzett szolgálatokról**

A pandémia, amivel 2020 tavasza óta küszködtünk még a tavalyi ’22-es évben is korlátozta szolgálati lehetőségeinket. Nehéz volt előre tervezni, hiszen nem sejthettük, megvalósulhatnak-e programjaink, módunk lesz egyáltalán a jelenléti alkalmak tartására. A járvány múlásával – a „fogságból végre szabadulva” - viszont az egyházi programok dömpingjével szembesültünk, és sajnálatos módon azonos időpontokban lettek meghirdetve országos vagy egyházmegyei szervezésű, illetve gyülekezeti programok.

A Női Misszió által – fiatal felnőtteknek - létrehozott **Páratlanklub** rendszeres alkalmait ezen felül pedig befolyásolta, hogy az Üllői úti székház ebédlőjében az ukrán menekült gyerekek számára létesült iskola. Korábban a pandémia miatt, most pedig a terem foglalt volta miatt szorultunk ki. (Az épületben egyetlen olyan tér, amely külsősök számára könnyen megközelíthető.) Irodalmi Teaházunkat sikerült újra indítanunk és áthelyeznünk a pandémia enyhülésekor. A Kálvin téri Református Gyülekezetiházban kaptunk helyet. A 2022-es esztendőben tizenhárom alkalommal jöttünk ott össze kifejezetten úgy, hogy egy-egy irodalmi mű kapcsán nyílt alkalom a beszélgetésre, hitéleti-, életvezetési kérdések megtárgyalására. Ezenkívül egy utó-szilveszteri és decemberben egy karácsonyi alkalmat is tartottunk. Köszönettel tartozom az alkalmak tartalmi részének kidolgozásáért munkatársamnak, *Szunyogh Ildikó* tanárnőnek. A Páratlanklub járulékos programjai (kirándulások, színházlátogatás, közös nyaralás) szintén népszerűek voltak. A pandémia-veszély miatt még mindig „takarékon” működő, de jelenléti klubalkalmakon a tavalyi évben 50-60 főt értünk el. Ugyanakkor változatlan módon végzem az egyéni lelkigondozást- akik így igénylik - online formában is.

Mivel a 2022. decemberéig tartó ciklusban a MEÖT Női Bizottsága elnökeként szolgáltam, így számos programot felekezetközi alkalomként hirdettem és szerveztem meg.

A **Házasság hete** hagyományos evangélikus hozzájárulásaként, a Bálint-napi koncertre egy videó készült, amelyben fiatal házasok vallottak az egymás melletti megmaradás, a hűség titkáról. Zenei betétekkel a korábbi teológus zenekar a Közel együttes szolgált.

Így az évről évre március első péntekén megtartásra kerülő **Világimanap** előkészítő konferenciáját sajnos ismét csak online formában tarthattuk meg február 12-én. A tartalmas találkozót komoly munka előzte meg. Videó készítettem, amely tartalmazta a - máskor az előkészítő konferencián élőben elhangzó - bibliatanulmányt, országismertetőt és számos kreatív ötlet bemutatását. A 2022. évi Világimanap Anglia, Wales és Észak-Írország asszonyainak közreműködésével készült. A márciusi alkalomhoz adománygyűjtést is meghirdettünk. A támogatást, *Dobos Ágoston* békésszentandrási református lelkipásztor szolgálatán keresztül, a hazánkban élő menekülteket kapták.

A február végén kirobban ukrán-orosz háború további segítségre szorulókat helyezett a látóterünkbe: így a befolyt adományokból a harcok elől a kárpátaljai vidékekre húzódókat is segítettük. Nagy öröm, hogy 2023. február 4-én már jelenléti alkalomra hívhattuk meg a különböző felekezetek nőszövetségi vezetőit, köztük számos evangélikus asszonykör képviselőjét a MEÖT székházába tervezett „hagyományos” előkészítő konferenciára. A 2023. évi világimanapi liturgiát Tajvan asszonyai készítették el.

A Virágvasárnap környékére tervezett özvegy és nyugdíjas korú **papnék csendesnapja** sajnos elmaradt a március, április hónapokban még jelenlévő korlátozások miatt.

A június hónap végére tervezett **női hétvégét** pedig a jelentésem elején jelzett egyházi rendezvények torlódása miatt, szeptember 16-18. között tartottuk meg az Alberti Gyülekezet Vendégházában. Az idei együttlét előadásait kivétel nélkül mind evangélikus előadók tartották: G**enerációk együtt** címtéma köré gyűjtve. A gyülekezetlátogatásról *Szilák- Túri* *Krisztina*, a szolgálatokban történő generációváltásról *Karlné Csepregi Erzsébet* lelkésznők szólt. A Vecsési Evangélikus Gyülekezetnek, a Kárpátaljáról érkezett cigányok (menekültek) közötti szolgálatát pedig *Heinemann Ildikó* mutatta be. A hétvége külön meglepetésprogramja volt, hogy az gyülekezet óvodájának jubileumi hálaadó istentiszteletén vehettünk részt vasárnap.

Az Október a Reformáció hónapja ünnepségsorozat keretében idén sorra kerülő **Regionális Felekezetközi Női Találkozót** idén a Pécsi Baptista Gyülekezet jó infrastruktúrával rendelkező imaházában tarthattuk 2022.október 1-én. Igazodva a hónap témájához a nap igei alkalmai, az általam tartott előadás és az azt követő panelbeszélgetés mind - mind a béketeremtés lehetőségét és felelősségét taglalták.

Még 2020-ban indult el a **fiatal - felnőttek heti online bibliaórája,** amely töretlenül működik.

Bár a járvány most már megengedné, hogy jelenléti alkalom tartásával is együtt lehessünk, a jórészt diplomásokból álló közösség munkabeosztása (késői munkavégzése) mégis ezt az online formát igényli. A nyár folyamán természetesen módot kerítettünk a személyes találkozásra, egy kerti parti keretében, és tervezünk további ilyen alkalmakat, ám a csapat változatlanul az online formát, az esti 20 órai kezdést igényli.

A talán már mögöttünk lévő pandémia gyümölcs, hogy az idősebb generáció női tagjai is magabiztosabban mozognak a digitális világában, így a női missziói alkalmakon megismert asszonyokkal, a női körök tagjaival e módon is tartom a kapcsolatot. A flottás telefon, az internet adta oldalak változatlanul a l**elkigondozás** **újfajta platformjává** váltak.

A jövőben azonban szeretném ismét meglátogatni a gyülekezetek női köreit. Sok helyen megszűntek **nőszövetségi csoportok**, ám ugyancsak sok új alakult. Ezek feltérképezése, a személyes kontaktok kiépítése a **2023/24 esztendők célkitűzése**.

Tisztelettel:

B. Pintér Márta s.k. lelkész

Budapest, 2023. január 30. *Női Missziói Szolgálat*